Protea
Protea er en slægt af buske eller små træer i familien Proteaceae. Der kendes ca. 107 arter, som især forekommer i den hedeagtige vegetation i Sydafrikas Kapprovins (se fynbos); omkring en femtedel af arterne findes dog på savannen i tropisk Afrika.
Det er stedsegrønne, krybende eller oprette planter, som typisk bliver 1-10 meter høje. De har læderagtige blade. Blomsterne er små, men sidder mange sammen i store, hovedformede stande, omgivet af farvede højblade.
Afskårne Protea-blomsterstande, især af arten P. cynaroides, der har en blomsterstand på ca. 20 cm i diameter, eksporteres fra Sydafrika og kan holde sig længe.